በከሚሴ እየተሠሩ ያሉ መሠረተ ልማቶች የከተማዋን ዕድገት በማሳደግና ለወጣቶችም የሥራ ዕድል በመፍጠር ረገድ አስተዋጽኦ እያበረከቱ መሆኑን የከተማ አስተዳደሩ አስታወቀ፡፡
ባሕር ዳር፡ ግንቦት 27/2012 ዓ.ም (አብመድ) በከሚሴ ከተማ አስተዳደር በበጀት ዓመቱ እየተሠሩ ያሉ የጌጠኛ መንገድ ንጣፍ፣ የጎርፍ ማፋሰሻ ቦዮችና የአረንጓዴ ልማት ፕሮጀክቶች እንዲሁም ሌሎች በከተማው እየተሠሩ ያሉ ልዩ ልዩ የሕንጻ ግንባታዎች በከተማ አስተዳደሩ፣ በዞኑና በክልሉ ከፍተኛ መሪዎች ተጎብኝተዋል፡፡የከሚሴ ከተማ አስተዳደር ከንቲባ ዑመር አስሃብ በጉብኝቱ ወቅት እንዳስታወቁት በተያዘው በጀት ዓመት 29 የከተማ ልማት መሠረተ ልማት ፕሮጀክቶችን በ55 ሚሊዮን ብር ወጭ እየተገነቡ ነው፡፡ እየተገነቡ ያሉ መሠረተ ልማቶችም ከክልል፣ ከከተማ አስተዳደር የውስጥ ገቢ እንዲሁም ‘‘ፕሮጀክቶቹ በከተማዋ ለተደራጁ ወጣቶች የሥራ ዕድል መፍጠር ያስቻሉ ናቸው’’ ያሉት ከንቲባ ዑመር ከአምስት እስከ 10 አባላት ያሏቸው 29 አዳዲስ ኢንተርፕራይዞች ወደ ሥራ የገቡበት ዓመት እንደሆነም ነው የገለጹት፡፡ አብዛኞቹ ሥራዎችም በመጠናቀቅ ላይ መሆናቸውን አስታውቀዋል፡፡በጉብኝቱ ወቅት በሥራ ላይ የነበሩ በኢንተርፕራይዝ የተደራጁ ወጣቶችን ያነጋገረው የአማራ ብዙኃን መገናኛ ድርጅት ባገኘው መረጃ የጌጠኛ መንገድ ግንባታው የሥራ ዕድል እንዳስገኘላቸውና በእነሱ ስርም ለበርካታ የጉልበት ሠራተኞች የሥራ ዕድል መፍጠር እንዳስቻላቸው ተናግረዋል፡፡ መሰል ፕሮጀክቶችም ተጠናክረው መቀጠል ቢችሉ ለበርካታ የከሚሴና አካባቢዋ ወጣቶች የሥራ አማራጭ ዕድልን ማስገኘት እንደሚችሉ ወጣቶቹ አሳስበዋል፡፡ዘጋ፡- ይርጋዓለም አስማማው -ከከሚሴ